钦定古今图书集成/历象汇编/乾象典/第075卷 > 《观象玩占》 > 《雾》
## 钦定古今图书集成/历象汇编/乾象典/第075卷 > 《观象玩占》 > 《雾》

气蒸而为雨，如饭甑盖之，其气蒸郁而汗下淋漓。气
蒸而为雾，如饭甑不盖，其气散而不收，雾与露亦有
异，露气肃而雾气昏也。

《秋雾赋》：〈以“轻散长空，寒飞《迥野》” 为韵〉　　唐谢良辅

“有物混成，阴阳之精，腾而为质，晦而为名。游尘未足
方其细，纤縠不能揣其轻。度水陵乱，从风半散。表银
山之美，素色增鲜；沐元豹之姿，奇文独焕。若乃暑退
朱方，时惟白藏，空濛大泽，郁郁崇冈。始经夫少昊之
野，终遍于无何之乡。含草木而功大，混山川而气长。
浮我极浦，霭我层穹，如雨如霰，自西自东”，倏而来比，
君子之道广，忽而逝侔，至人之性空。奚水土之同致？
俾阴阳之异观，秋何雾而不起？雾何秋而不寒？至德
发祥，杂非烟于北极；皇居瑞圣，伴佳气于南端。及夫
丙火方驰，腾蛇欲飞，三辰被汨，五星霏微。道不虚行，
来集黄公之咒；神其有感，去解白登之围。则知因时
舒卷，与物动静，资于坱圠，变态俄顷，兴非塞望。雄鸣
之路不迷；冒且有闻，《彦辅》之天自迥。露游兮月之下，
霞敛兮风之假。俟一扬于飞尘，同秋空于迥野。